ศาลฯปลดล็อกคดีที่ดิน”AQ”4.3 พันไร่ ขายทอดตลาดนัดแรก17ต.ค.นี้! KTB จ่อบุ๊กกำไรก้อนโตปีนี้
ศาลฯปลดล็อกคดีที่ดิน "AQ" 4.3 พันไร่ ขายทอดตลาดนัดแรก17ต.ค.นี้! KTB จ่อบุ๊กกำไรก้อนโตปีนี้
19 ก.ย. 2561

สืบเนื่องจากกรณีที่ทาง กรมบังคับคดี เตรียมประกาศประมูลขายทอดตลาดที่ดินของบริษัท เอคิว เอสเตท จำกัด (มหาชน) หรือ AQ หรือชื่อเดิม บริษัท กฤษดามหานคร จำนวน 4,300 ไร่ ใน จ.สมุทรปราการ ใกล้กับสนามบินสุวรรณภูมิ เพื่อเป็นการชำระหนี้คืนให้กับ ธนาคารกรุงไทย จำกัด (มหาชน) หรือ KTB มูลค่า 10,004 ล้านบาท ในฐานะเจ้าหนี้ตามคำสั่งของศาล
โดยต่อมา นายวิโรจน์ นวลแข (ในฐานะจำเลยที่ 3) ได้ยื่นคำร้องของดการขายทอดตลาดต่อศาลฎีกา จึงเป็นผลให้ศาลฎีกาแผนกคดีอาญาของผู้ดํารงตําแหน่งทางการเมืองได้มีคําสั่งให้งดบังคับคดีไว้จนกว่าจะมีคําสั่งเปลี่ยนแปลงเป็นอย่างอื่น
ล่าสุดวันนี้ (18 ก.ย.61) บริษัท AQ เปิดเผยว่า ตามที่บริษัทได้รายงานว่า ศาลฎีกาแผนกคดีอาญาของผู้ดำรงตำแหน่งทางการเมือง ได้มีคำสั่งคดีหมายเลขดำที่ อม.ข.1/2561 ให้ยกเลิกคำสั่งงดการบังคับคดีตามรายงานกระบวนพิจารณา ฉบับวันที่ 15 พฤษภาคม 2561 โดยให้เจ้าพนักงานบังคับคดีบังคับคดีที่ดินแปลงอื่นต่อไปได้ เว้นแต่ที่ดินพิพาทโฉนดที่ดินเลขที่ 610 ตำบลบ้านระกาศ อำเภอบางบ่อ จังหวัดสมุทรปราการ ให้งดการบังคับคดีไว้จนกว่าศาลจะมีคำสั่งเป็นอย่างอื่น
โดยเมื่อวันที่ 14 กันยายน 2561 ที่ผ่านมา บริษัทฯ ได้รับประกาศจากกรมบังคับคดีฉบับลงวันที่ 17 สิงหาคม 2561 โดยเจ้าพนักงานบังคับคดีได้ประกาศการขายทอดตลาดทรัพย์ในคดีนี้รวม 4 นัด ดังนี้ นัดที่ 1 ในวันที่ 17 ตุลาคม 2561, นัดที่ 2 ในวันที่ 7 พฤศจิกายน 2561, นัดที่ 3 ในวันที่ 28 พฤศจิกายน 2561, นัดที่ 4 ในวันที่ 19 ธันวาคม 2561
ส่วนความคืบหน้าสัญญาจัดการทรัพย์สินและแบ่งผลประโยชน์ คดีหมายเลขดำที่ พ.240/2561 ฟ้องวันที่ 17 มกราคม 2561 เป็นคดีที่บริษัท โปรเกรส พร็อพเพอร์ตี้ จำกัด ฟ้อง AQ จำเลยที่ 1 นายอภิวุฒิ ทองคำ จำเลยที่ 2 และนายวิรัตน์ เอี้ยวอักษร จำเลยที่ 3  เพื่อขอให้เพิกถอนกรรมการและโอนหุ้นบริษัท โกลเด้น เทคโนโลยี่ อินดัสเทรียล พาร์ค จำกัด (เนื้อหาคำฟ้องเดียวกับคดีนายวิชัย กฤษดาธานนท์และนายวิชัย ได้ยื่นคำร้องขอถอนฟ้อง AQ และพวกและศาลมีคำสั่งอนุญาตให้ถอนฟ้อง) โดยในวันที่ 11 กันยายน 2561 ศาลแพ่งได้มีคำสั่งให้เลื่อนการสืบพยานโจทก์เป็นวันที่ 14 พฤศจิกายน 2561 และสืบพยานจำเลยทั้ง 3 เป็นวันที่ 23 พฤศจิกายน 2561
ทั้งนี้ จึงเป็นที่น่าจับตาว่า หากเป็นไปตามแผนดังกล่าวทางธนาคารกรุงไทย จะบันทึกการรับรู้รายได้จำนวน 10,004 ล้านบาท ภายในไตรมาส 4/2561 ทันที และถือเป็นการคลายกังวลประเด็นหนี้ก้อนใหญ่ที่ยืดเยื้อมานานสำหรับ KTB